ΓΡΑΠΤΗ ΕΡΩΤΗΣΗ E-2454/98

υποβολή: Roberta Angelilli (NI) προς την Επιτροπή

(30 Ιουλίου 1998)

Θέμα: Αναγνώριση του επαγγέλματος του κλειθροποιού

Ορισμένες επαγγελματικές ομάδες που υπάρχουν σήμερα στην Ιταλία και σε άλλα κράτη μέλη, εξακολουθούν να μην αναγνωρίζονται ή να ρυθμίζονται επαρκώς. Σύμφωνα με δημοσιεύματα του Τύπου, οι προτάσεις που υποβάλλονται από ορισμένους κύκλους περί κατάργησης του ισχύοντος ιταλικού επαγγελματικού καταλόγου, αποτελούν αντικείμενο ενός έντονου εθνικού διαλόγου, χωρίς ωστόσο να είναι σαφές ποιοί εναλλακτικοί κανόνες θα θεσπισθούν προκειμένου να αντικαταστήσουν τις ισχύουσες διατάξεις. Ομοίως, απαιτείται διευκρίνιση προκειμένου το κοινό να γνωρίζει ποιοί θα κληθούν να εφαρμόσουν τα ευρωπαϊκά πρότυπα που αφορούν τις τεχνολογικές εφαρμογές στα ενεργητικά και παθητικά συστήματα ασφαλείας. Τα άτομα που σήμερα τηρούν τους ισχύοντες ιταλικούς νόμους, για παράδειγμα τους νόμους 646/90 626/90, 242/96 και 675/96, ενεργούν καλή τη πίστει αλλά αδυνατούν να δεχθούν νομικές ευθύνες για την εργασία τους. Ανάμεσα στα θιγόμενα επαγγέλματα συγκαταλέγονται και εκείνα των κλειθροποιών, οι οποίοι, μέσω της εθνικής τους ιταλικής οργάνωσης "ERSI" και της Ευρωπαϊκής Ομοσπονδίας Κλειθροποιών, προσπαθούν από καιρό να διασφαλίσουν τον επαγγελματισμό των μελών τους. Αν ενσωματωθούν σε μία επαγγελματική κατηγορία που θα στηρίζεται στην πιστοποίηση των γνώσεών τους, τότε όλοι οι μελλοντικοί πελάτες τους θα μπορούν να επωφεληθούν των υπηρεσιών τους.

1. Υπάρχουν οδηγίες για την αναγνώριση των διαφόρων επαγγελμάτων στα κράτη μέλη;

2. Η Ιταλία έχει συμμορφωθεί με τις εν λόγω οδηγίες ή πρόκειται να το πράξει;

3. Οι εν λόγω οδηγίες θα καλύπτουν και τους κλειθροποιούς;

4. Ποιές είναι οι γενικές απόψεις της Επιτροπής επί του ως άνω ζητήματος;

Απάντηση του κ. Monti εξ ονόματος της Επιτροπής

(2 Οκτωβρίου 1998)

Τα κράτη μέλη είναι αρμόδια για τη νομοθετική κατοχύρωση του επαγγέλματος του κλειθροποιού, τόσο όσον αφορά την πρόσβαση όσον και την άσκησή του. Συνεπώς, κάθε κράτος μέλος είναι αρμόδιο να καθορίζει τον τρόπο κατάρτισης και τους όρους πρόσβασης στο εν λόγω επάγγελμα, καθώς επίσης και το επαγγελματικό καθεστώς.

Προκειμένου να διευκολυνθεί η ελεύθερη κυκλοφορία των επαγγελματιών που δεν ανταποκρίνονται στις απαιτήσεις όσον αφορά τα επαγγελματικά προσόντα που έχει καθορίσει το κράτος μέλος υποδοχής, το κοινοτικό δίκαιο επιβάλλει στο κράτος μέλος αυτό ορισμένες υποχρεώσεις έναντι των διακινούμενων εργαζομένων.

Όσον αφορά την επαγγελματική αναγνώριση, το επάγγελμα του κλειθροποιούν, όταν ασκείται από ελεύθερους επαγγελματίες, καλύπτεται από την οδηγία 64/427/ΕΟΚ(1) σχετικά με τη βιοτεχνία και τη βιομηχανία (κλάσεις 23 έως 40 ΔΤΤΒ) η οποία περιλαμβάνει μέτρα για τη διευκόλυνση της αποτελεσματικής άσκησης του δικαιώματος ελεύθερης εγκατάστασης και παροχής υπηρεσιών. Το άρθρο 3 της εν λόγω οδηγίας καθορίζει την ελάχιστη απαιτούμενη διάρκεια επαγγελματικής πείρας, η οποία έχει αποκτηθεί νομίμως σε κράτος μέλος εκτός του κράτους μέλους υποδοχής, με την οποία κάθε υπήκοος κράτους μέλους της Κοινότητας μπορεί να εγκατασταθεί στο κράτος μέλος υποδοχής χωρίς να μπορεί να απαιτηθεί απάυτόν να πληροί τις απαιτούμενες προϋποθέσεις βάσει του κανονιστικού πλαισίου του κράτους μέλους υποδοχής.

Ωστόσο, αν ένας διακινούμενος εργαζόμενος δεν ανταποκρίνεται στα κριτήρια που προβλέπει η οδηγία, το κράτος μέλος υποδοχής οφείλει, δυνάμει των διατάξεων της συνθήκης ΕΚ και της νομολογίας του Δικαστηρίου, να αναγνωρίσει την επαγγελματική πείρα και τα άλλα επαγγελματικά προσόντα του ενδιαφερόμενου.

Εξ όσων γνωρίζει η Επιτροπή, η Ιταλία έχει μεταφέρει ορθά την εν λόγω οδηγία στο εθνικό της δίκαιο. Η Επιτροπή είναι ωστόσο διατεθιμένη να εξετάσει τις πρόσθετες πληροφορίες που έχει ενδεχομένως στη διάθεσή του το Αξιότιμο Μέλος του Κοινοβουλίου, και οι οποίες θα μπορούσαν να οδηγήσουν στη διαπίστωση της ύπαρξης προβλήματος όσον αφορά το κοινοτικό δικαίο.

(1) EE 117 της 23.7.1964.